Huskeregel

Huskeregel er et mnemoteknisk hjelpemiddel som brukes når en skal lære inn nødvendig kunnskap. 

Huskeregelen bør være enkel: «Med sola» eller «med klokka» for å skru skruer, vannkraner og lignende, «mot sommeren» for å justere sommertid/vintertid. «Save Our Souls» er huskeregel for morsesignalet ... – – – ... dvs: SOS som var det gamle radio – og lyd- nødsignalet. 

I noen tilfeller lager en seg setninger eller regler. Korte læresetninger i f. eks matematikk kan sies å være huskeregler, i likhet med «at-regelen» for å skille mellom og og å (hvis et «og» kan erstattes med «at», var det «å» som skulle stått der.)

Teknikken er en variant av en teknikk som er eldre enn skriftspråket. For å sikre at viktig kunnskap ikke gikk tapt, hadde man historiefortellere og lovsigere. Disse hadde på forhånd satt kunnskapen sin om til å kunne læres inn og overføres i en rytmisk form, gjerne på vers. Innlæringen ble ofte gjort slik at ord og bevegelser fulgtes ad, for å minske faren for å miste ord underveis. (Innlæringsmåten er fortsatt i bruk i semittiske land, der en kan se barn lærer Toraen eller Koranen utenat).

Huskeregler kan være spesielt nyttige i stressende situasjoner.

Huskeregler kan også synges. Et kjent eksempel på dette er "Bæ-bu-sangen", for å huske nødnummere

Eksempler

 BLÅS 
 Livreddende førstehjelp: Sjekk først B (bevissthet), deretter L (luftveier), så Å (Åndedrett) og til slutt S (sirkulasjon). 

 En brann er ikke tull,
 du må ringe 1-1-0
 Har du fått en tyv på do
 Må du ringe 1-1-2
 Har du veldig vondt et sted
 Må du ringe 1-1-3
 Det er lett å huske det!
 Telefonnumre til Brann, Politi og Medisinsk nødhjelp

 Alle Piker Liker Tørre Vafler
 Fjordene i Finnmark fra vest mot øst: Altafjord, Porsangerfjord, Laksefjord, Tanafjord og Varangerfjord.  

 Lille Grimme Arne Trenger Ris
 Byene i Aust-Agder fra vest mot øst: Lillesand, Grimstad, Arendal, Tvedestrand, Risør

 En Annen Dag Gikk Han Ensom
 Strengene på en gitar: E A D G H E

 Fader Bevare Espen Aspen Dessuten Gesspen og Cesspen 
 Gamle Damer Aper Etter Herrer Fy Scham eller Gå Du Aldri Etter Hans Fissner Cissner
 Kvintsirkelen i musikk, i hver sin retning ut fra C: F B Ess Ass Dess Gess Cess, og G D A E H Fiss Ciss.  Kan brukes for å finne akkorder som passer sammen, eller for å finne antall b'er eller kryss i en toneart.

 Mannen på månen kan smile og le, 
 og ringen rundt hodet er pi ganger d, 
 men skal vi finne fjeset til mannen
 tar vi formelen "pi r-i-annen"
 Omkrets av en sirkel med diameter d: O = pi * d = 3.14 * d   (ofte skrevet O = 2 pi r)
 Areal av en sirkel med radius r:  A = pi * r^2 = 3.14 * r * r 

 Xtra Large CD-mappe
 Sifre i romertall stigende etter I og V, nemlig X (10), L (50), C (100), D (500) og M (1000)

 ROGGBIF
 Spektret av synlig lys: Rød Orange Gul Grønn Blå Indigo Fiolett

 GRUSIR
 Det elektromagnetiske spektret: Gammastråling, Røntgenstråling, Ultrafiolett lys, Synlig lys, Infrarødt lys, og Radiobølger

 Vann i syre er uhyre
 Syre i vann går an
 Sikkerhetsregel ved uttynning av syrer

 Mange Ville Jenter Måtte Jage Stian Utover Nesset
 Planetene Merkur, Venus, Jorden, Mars, Jupiter, Saturn, Uranus, Neptun.  Det avsluttende plasket (Pluto) har delvis gått ut av bruk.  

 De Franske Truser Har Hull Nesten Helt Underst
 Elementer som inngår i en militær melding: Datotidsgruppe, Fra, Til, Hva, Hvor, Når, Hvordan, Underskrift

 Hagemøblene fram: Klokka fram
 Hagemøblene tilbake: Klokka tilbake
 Hvordan man stiller klokka ved overgang til og fra sommertid

 Debet ved vinduet
 Rekkefølgen på kolonnene for debet og kredit i et regnskap

 Uten BH: Fri!
 Norske nobelprisvinnere i litteratur: Undset, Bjørnson, Hamsun, Fosse

 Aldri to l'er i aldri, men alltid to ll'er i alltid
 Stavehjelp

 En reportasje skal være som en fisk. En begynnelse som biter, en tjukkere midtdel, og en slutt som slår 
 For journalister

 Dele på null er tull
 Viktig i matematikk

 Referanser 

Kategori:Pedagogikk